Lekgotla la baruti le bulela kgwedi ya merapelo 
Lekgotla la baruti go tswa kwa Letlhakeng mo kgaolong ya Kweneng, le ne le kopanye le morafe wa Khekhenye le ofisi e e itebagantseng le bolwetse jwa HIV/AIDS go tswa motseng oo, go bula kgwedi ya merapelo ya bolwetse jwa HIV/AIDS. Fa a rola maikaelelo a letsatsi, molaodi wa kgaolo-potlana ya Letlhakeng, Mme Ikgopoleng Lekoape, o supile fa e le go rotloetsa babereki go nna podi matseba ka bolwetse jwa AIDS le go amogela maiteko a a dirilweng ke puso go lwantsha bolwetse jo. Mme Lekoape o supile fa moono e le go fedisa bolwetse jo, a bo a tlhalosa fa go na le malwetse a a borai a a sa tshelanweng, mme a kopa Batswana go a tsibogela. Fa a ntsha mafoko a kgothatso, modulasetilo wa lekgotla la baruti kwa Letlhakeng e bile e le moruti kwa kerekeng ya Eloyi, Moruti Karabo Lekula, o tlhalositse fa Modimo a seke a fetoga, a bo a supa gore motho yo a senang Modimo ga a na boitumelo, o tsofala ka bonako ka jaana a nna ka kutlobotlhoko. O kopile morafe wa Khekhenye go boela kwa Modimong ka jaana kwa ntle ga gagwe ga go sepe se ba ka se kgonang. Moruti o tlhalositse fa bolwetse jwa kgotlholo e tona bo kile jwa bo bo sa alafesege, fa mo nakong ya gompieno bo na le kalafi. O ne a tlhalosa fa go sa pale sepe gore malwetse aa sa alafesegeng a nne le kalafi. Baruti ka go farologana ba ne ba nna le sebaka sa go rapelela malwetse, dikotsi tsa dikoloi, dipolaano tsa baratani, pula, bana, boipuso, le ditlhopho tsa monongwanga. 